Il-Partit Nazzjonalista (PN) sejjaħ bħala logħob mad-demokrazija d-deċiżjoni tal-gvern li jibda issa proċess ta’ konsultazzjoni biex jiġi deċiż jekk l-elezzjonijiet tal-Kunsilli Lokali, skedati li jsiru f’Marzu tas-sena d-dieħla u fl-2017,  jiġu posposti għal ħames snin oħra u jibdew isiru mal-elezzjoni tal-Parlament Ewropew. Il-Partit Nazzjonalista rreaġixxa għall-konsultazzjoni pubblika mnedija mill-gvern biex jiddeċiedi jipposponix jew le l-elezzjonijiet tal-Kunsilli Lokali għal ħames snin oħra u li l-elezzjonijiet lokali jibdew isiru kull ħames snin. Is-Segretarju Ġenerali tal-Partit Nazzjonalista, Chris Said, qal li b’din il-proposta l-gvern beda jilghab mad-demokrazija u l-poplu għandu għaliex jibda jinkwieta. Dr Said qal li fil-passat, taħt gvernijiet differenti, kull meta kien hemm ċaqlieq fl-elezzjonijiet jew fis-sistema elettorali dan dejjem sar bi qbil mal-Oppożizzjoni. Qal li l-pożizzjoni tal-PN hi li l-elezzjonijiet 2015 u 2017 jsiru għax dawn huma approvati mill-Parlament u wara jitkellmu dwar l-aspetti kollha ta’ kunsilli lokali. Is-Segretarju Ġenerali tal-Partit Nazzjonalista qal li jekk il-gvern ried jagħmel konsultazzjoni vera missu għamel dan wara l-elezzjonijiet skedati u mhux jagħmel konsultazzjoni ta’ erba’ gimgħat fl-eqqel tas-sajf. Żied jgħid li l-gvern semma l-flus bħala raġuni biex l-elezzjonijiet lokali ma jsirux. Dr Said qal li filwaqt li l-gvern qed jgħid li m’għandux €2 miljun għall-elezzjonijiet, għandu fondi għal affarijiet oħra bħall-ispiża ta’ €100 miljun aktar f’ħames snin għall-kabinett tal-Ministri. Il-kelliem tal-Partit Nazzjonalista għaż-żgħażagħ, Robert Cutajar, qal li jekk l-elezzjonijiet tal-Kunsilli jitħassru il-process tal-VOT 16 u ħolqien tal-ambaxxaturi tal-VOT 16 jiġu rrilevanti. Il-kelliem ghal-Kunsilli Lokali, David Agius, qal li f’għeluq l-20 sena tal-kunsilli, minflok jsaħħaħ il-kunsilli lokali l-gvern qed jagħti bis-sieq lill-prinċipju tas-sussidjarjetà.